CELEX: 32015R0895
Language: da
Date: 2015-02-02 00:00:00
Title: Kommissionens delegerede forordning (EU) 2015/895 af 2. februar 2015 om supplerende regler til Europa-Parlamentets og Rådets forordning (EU) nr. 508/2014 om Den Europæiske Hav- og Fiskerifond for så vidt angår overgangsbestemmelserne

12.6.2015   
            
            
               DA
            
            
               Den Europæiske Unions Tidende
            
            
               L 147/1
            
         KOMMISSIONENS DELEGEREDE FORORDNING (EU) 2015/895
   af 2. februar 2015
   om supplerende regler til Europa-Parlamentets og Rådets forordning (EU) nr. 508/2014 om Den Europæiske Hav- og Fiskerifond for så vidt angår overgangsbestemmelserne
   ЕUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 508/2014 af 15. maj 2014 om Den Europæiske Hav- og Fiskerifond og om ophævelse af Rådets forordning (EF) nr. 2328/2003, (EF) nr. 861/2006, (EF) nr. 1198/2006 og (EF) nr. 791/2007 samt Europa-Parlamentets og Rådets forordning (EU) nr. 1255/2011 (1), særlig artikel 129, stk. 1, og
   ud fra følgende betragtninger:
   
               (1)
            
            
               Artikel 129 i forordning (EU) nr. 508/2014 giver mulighed for at fastlægge de betingelser, hvorpå støtte, som er godkendt af Kommissionen i henhold til Rådets forordning (EF) nr. 861/2006 (2), (EF) nr. 1198/2006 (3), (EF) nr. 791/2007 (4) og Europa-Parlamentets og Rådets (EU) nr. 1255/2011 (5), kan inddrages i støtte, som er omhandlet i forordning (EU) nr. 508/2014, herunder om teknisk bistand og efterfølgende evalueringer.
            
         
               (2)
            
            
               Der bør vedtages bestemmelser for overgangen fra støtte i medfør af forordning (EF) nr. 1198/2006 til støtte i medfør af forordning (EU) nr. 508/2014. Den efterfølgende evaluering af de programmer, som er finansieret under Den Europæiske Fiskerifond (EFF), kommer til at tilvejebringe centrale oplysninger til støtte for den kommende programmeringsperiodes strategirapport, som omhandlet i artikel 53, stk. 2, i til Europa-Parlamentets og Rådets forordning (EU) nr. 1303/2013 (6). Disse oplysninger kommer desuden til at indgå i konsekvensanalysen, hvilket vil bidrage til udarbejdelsen af de nye retsregler for ESI-fondene i perioden efter 2020.
            
         
               (3)
            
            
               På baggrund af ovenstående bør denne forordning tilpasse datoerne for gennemførelsen af den efterfølgende evaluering af programmerne, således at der tages hensyn til, at den frist, der er fastsat i artikel 50, stk. 3, i forordning (EF) nr. 1198/2006, ikke er forenelig med en omfattende efterfølgende evaluering, idet det ikke vil være muligt for en evalueringsekspert at undersøge programmernes virkning i forhold til målene, når der stadig indgås forpligtelser og foretages betalinger. I henhold til artikel 55, stk. 1, i forordning (EF) nr. 1198/2006 løber perioden, hvor udgifterne er støtteberettigede under EFF, nemlig indtil den 31. december 2015, og støttemodtagerne kan i henhold til artikel 55, stk. 1, og artikel 55, stk. 7, i nævnte forordning derfor modtage betalinger og afholde udgifter indtil den dato. Endvidere kan medlemsstaterne i henhold til artikel 86, stk. 1, litra a), i forordning (EF) nr. 1198/2006 sende deres sidste anmodning om betaling til Kommissionen frem til den 31. marts 2017.
            
         
               (4)
            
            
               Denne forordning bør desuden præcisere, at det ikke er nødvendigt, at medlemsstaterne sender Kommissionen den årlige rapport, der er omhandlet i artikel 67 i forordning (EF) nr. 1198/2006, til fristen den 30. juni 2016, idet oplysningerne i nævnte rapport ikke når frem i tide til at kunne indgå i den efterfølgende evaluering, der er nævnt i artikel 50, stk. 3, i forordning (EF) nr. 1198/2006. Når medlemsstaterne har sendt rapporten til Kommissionen i juni 2016, vil den skulle godkendes, før den senest den 31. december 2016 gennemgås og indarbejdes i den efterfølgende evaluering. Endvidere medtages oplysningerne i den endelige rapport, som er omhandlet i nævnte artikel —
            
         VEDTAGET DENNE FORORDNING:
   Artikel 1
   Anvendelsesområde
   Denne forordning finder anvendelse på den efterfølgende evaluering af operationelle programmer og på den årlige rapport, som medlemsstaterne skal sende i henhold til forordning (EF) nr. 1198/2006.
   Artikel 2
   Efterfølgende evaluering
   Kommissionens efterfølgende evaluering, der er omhandlet i artikel 50, stk. 3, i forordning (EF) nr. 1198/2006, skal være afsluttet senest den 31. december 2016.
   Artikel 3
   Årlig rapport om gennemførelsen
   Medlemsstaterne er i 2016 ikke forpligtet til at sende den årlige rapport om gennemførelsen af det operationelle program, der kræves i henhold til artikel 67, stk. 1, i forordning (EF) nr. 1198/2006.
   Artikel 4
   Ikrafttrædelse
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 2. februar 2015.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 149 af 20.5.2014, s. 1.
   
      (2)  Rådets forordning (EF) nr. 861/2006 af 22. maj 2006 om EF-finansieringsforanstaltninger til gennemførelse af den fælles fiskeripolitik og havretten (EUT L 160 af 14.6.2006, s. 1).
   
      (3)  Rådets forordning (EF) nr. 1198/2006 af 27. juli 2006 om Den Europæiske Fiskerifond (EUT L 223 af 15.8.2006, s. 1).
   
      (4)  Rådets forordning (EF) nr. 791/2007 af 21. maj 2007 om en ordning for godtgørelse af meromkostninger ved afsætning af visse fiskerivarer fra fjernområderne Azorerne, Madeira, De Kanariske Øer, Fransk Guyana og Réunion (EUT L 176 af 6.7.2007, s. 1)
   
      (5)  Europa-Parlamentets og Rådets forordning (EU) nr. 1255/2011 af 30. november 2011 om et program for støtte til videreudvikling af en integreret havpolitik (EUT L 321 af 5.12.2011, s. 1).
   
      (6)  Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320).